Átökin í Úkraínu voru meginumfjöllunarefni utanríkisráðherrafundar Öryggis - og samvinnustofnunar Evrópu , ÖSE , sem fram fór í Basel í Sviss í gær og í dag . Hörð gagnrýni kom fram á viðvarandi stuðning Rússlands við aðskilnaðarsinna í austurhluta Úkraínu og innlimun Krímskaga , enda skýlaust brot á alþjóðalögum . Lof var borið á starf alþjóðlegra eftirlitsmanna í Úkraínu og undirstrikað að ÖSE gegnir mikilvægu hlutverki við að koma á friði með því að miðla málum og hafa eftirlit með vopnahléssamkomulaginu um Úkraínu sem var undirritað í Minsk í haust . Bæði Rússland og Úkraína eiga aðild að ÖSE , sem er stærsta svæðisbundna öryggisstofnun heims með alls 57 aðildarríki , og hefur stofnunin því nýst vel sem vettvangur samráðs og samvinnu . Hlutverk ÖSE sem var stofnað árið 1975 er að tryggja öryggi á grundvelli hins breiða öryggishugtaks sem gengur út á að virðing fyrir mannréttindum , lýðræði og reglum réttarríkisins séu besta tryggingin fyrir friði . Á fundinum var einnig fjallað um þá ógn sem stafar af alþjóðlegum hryðjuverkasamtökum og um mikilvægi mannréttinda þ. á m. tjáningarfrelsis og jafnréttis . Af hálfu Íslands sóttu fundinn Auðunn Atlason , sendiherra og fastafulltrúi Íslands hjá ÖSE , Þórður Ingvi Guðmundsson , varafastafulltrúi , og Arnór Sigurjónsson , skrifstofustjóri í utanríkisráðuneytinu . Serbía tekur við formennsku í ÖSE um áramótin af Sviss , sem hefur gengt henni undanfarið ár . Á fundinum í Basel var jafnframt ákveðið að Þýskaland taki við formennsku 2016 og Austurríki árið 2017 .